**Kunstigt intelligente assistenter, viden og pålidelige samarbejder – et socioteknisk perspektiv på datatdrevet digitalisering af arbejde og samfund**

Intelligente assistenter har længe været diskuteret som en mulig anvendelse af Kunstig Intelligens til at forøge, supplere, eller substituere menneskelig viden og hjernen. Med den øgede mængde computerkraft, data og maskinlæringsteknikker er denne anvendelse for alvor ved at blive en realitet. Vi ser flere og flere eksempler på intelligente assistenter anvendt i en række arbejdsprocesser til f.eks. at assistere eller drive ansættelsen af den mest ’rigtige’ medarbejder, forsyningen af den mest ’rigtige’ elevlæring eller tilvejebringelsen af den mest ’rigtige’ patientbehandling.

Hvordan er intelligente assistenter designet til at bidrage med pålidelig viden til at kunne beslutte sådanne spørgsmål, der ofte ikke er enten-eller i den specifikke kontekst eller på tværs af forskellige vidensfællesskaber og paradigmer? Hvilket partnerskab og hvilken kompetencefordeling bliver der hermed skabt i samarbejdet mellem menneske og maskine? Og hvad er de mulige faldgruber ved at optimere arbejdspraksisser gennem data og sandsynlighedsbaseret viden understøttet af Kunstig Intelligens?

Dette Ph.d.-projekt undersøger disse spørgsmål gennem et kvalitativt casestudie og betragter hvordan og med hvad Kunstig Intelligens og data bidrager til den eksisterende vidensproduktion og beslutningstagning i (videnstunge) arbejdspraksisser, samt hvilke konsekvenser dette slags bidrag kan have for eksempelvis viden og kompetence i organisationer, vidensfelter, og i samfundet.

Projektet anlægger et kritisk socioteknisk perspektiv og bidrager til den eksisterende forskningslitteratur om sociotekniske systemers applicering i arbejde, organisationer og samfund ved at producere ny viden om udviklingen og anvendelsen af intelligente assistenter og datadrevet digitalisering understøttet af Kunstig Intelligens.

Finansiering: Fakultet ARTS, Aarhus Universitet

Vejledere: Anja Bechmann og Finn Olesen

Periode: 2018-2021